**DEDDF GWASANAETHAU CYMDEITHASOL A LLESIANT (CYMRU) 2014**

**TAFLEN WYBODAETH**

**Gorchmynion Amddiffyn a Chynorthwyo Oedolion**

## Rheoli gorfodaeth

Mae canllawiau newydd y Llywodraeth ar orfodaeth a rheolaeth (Y Swyddfa Gartref, 2015) yn rhoi’r diffiniadau canlynol:

***Ymddygiad rheoli:*** *amrediad o weithredoedd gyda’r bwriad o israddio person a/neu ddibynnydd drwy eu hynysu o ffynonellau cymorth, ecsbloetio eu hadnoddau a’u galluedd i gael budd personol, yn eu hamddifadu o’r dulliau sydd eu hangen arnyn nhw i fod yn annibynnol, i wrthwynebu a dianc a rheoli eu hymddygiad o ddydd i ddydd.*

***Ymddygiad gorfodol****: set barhaus o weithredoedd neu batrwm o weithredoedd o ymosod, bygwth, sarhau, cosbi neu ddychryn eu dioddefwr* (tudalen 22).

*Gallai ymddygiadau fel hyn gynnwys:*

* *ynysu person o’i ffrindiau a’r teulu;*
* *eu hamddifadu o'u hanghenion sylfaenol;*
* *monitro eu hamser;*
* *monitro person drwy adnoddau ar-lein neu ddefnyddio ysbïwedd;*
* *rheoli agweddau o’u bywyd bob dydd megis i ble allan nhw fynd, pwy allan nhw eu gweld, beth i’w wisgo a phryd gallan nhw gysgu;*
* *eu hamddifadu o fynediad i wasanaethau cymdeithasol megis cymorth arbenigol neu wasanaethau meddygol;*
* *yn eu bychanu yn barhaus megis dweud wrthyn nhw eu bod yn ddiwerth;*
* *gorfodi rheolau a gweithgaredd sy’n sarhau, diraddio neu ddad-ddyneiddio’r dioddefwr;*
* *gorfodi’r dioddefwr i gymryd rhan mewn gweithgaredd troseddol megis siopladrad, esgeuluso neu gam-drin plant i’w hannog i feio’u hunain a’u hatal rhag datgelu dim i’r awdurdodau;*
* *camdriniaeth ariannol yn cynnwys rheoli’r arian, megis dim ond rhoi lwfans cosbol a phitw i’r person;*
* *bygwth brifo neu ladd;*
* *bygwth plentyn;*
* *bygwth datgelu neu gyhoeddi gwybodaeth breifat (e.e. bygwth cyhoeddi bod rhywun yn hoyw);*
* *ymosodiad;*
* *niwed troseddol (megis dinistrio nwyddau’r tŷ);*
* *trais rhywiol;*
* *atal person rhag cael mynediad i gludiant neu rhag gweithio.*

*Nid yn y cartref yn unig mae ymddygiad gorfodi yn digwydd, gall y dioddefwr gael ei fonitro dros y ffôn neu’r cyfryngau cymdeithasol neu o bell neu ei fygwth gyda thrais* (tudalen 4).

Mae canllawiau’r Swyddfa Gartref yn manylu am ystyriaethau gorfodaeth a rheolaeth. Mae’r canlynol yn effeithio ar orfodaeth a rheolaeth:

* Rhyw – mae ymddygiad gorfodaeth a rheolaeth yn bennaf yn ffurf ar drais yn erbyn menywod a merched, gall anghydraddoldeb rhyw gyfrannu at anawsterau rhag cael cymorth
* Nam – gallai dioddefwyr wynebu ffurfiau ychwanegol o drais yn gysylltiedig â’r nam
* Ethnigrwydd – gan gynnwys diffyg ymddiriedaeth yn yr heddlu, pryder am hiliaeth, rhwystrau ieithyddol, pryder rhag i'r teulu ddod i wybod, neu ofn cael eu gwrthod gan y gymdeithas ehangach
* Statws mewnfudiad – rhwystrau ychwanegol, ofn rhag dod ymlaen
* Ofn colli’r plant
* Cam-drin ariannol – er enghraifft, gallai menywod hŷn heb fod wedi bod yn gweithio a heb bensiwn eu hunain ddibynnu hyd yn oed mwy ar eu partneriaid camdriniol yn ariannol. Gallai’r rhai hynny y mae perthynas yn gofalu amdanyn nhw fod yn wynebu rhwystrau rhag riportio camdriniaeth ariannol gan y cyfryw berthynas.
* Cyffuriau ac alcohol – efallai bod dioddefwyr yn defnyddio alcohol neu gyffuriau i ymdopi â’r sefyllfa neu i gau allan ac anghofio’r hyn sy’n digwydd iddyn nhw. Gallai rhai dioddefwyr gael eu gorfodi i gymryd cyffuriau gan y sawl sy’n cyflawni’r drosedd er mwyn eu rheoli.
* Gallai unigolion lesbaidd, hoyw, deurywiol a thrawsryweddol – hefyd ddioddef ffurf ar gamdriniaeth a allai fod yn rhwystr rhag ceisio help, megis bygwth datgelu eu tueddfryd rywiol i aelodau’r teulu neu i eraill
* Priodas orfodol – mae gorfodi person i briodi yn erbyn ei ewyllys yn drosedd o dan Ddeddf 2014 ar Ymddygiad Gwrth-gymdeithasol, Troseddau a Phlismona
* Yr hyn a elwir yn drais / camdriniaeth “ar sail anrhydedd”
* Oed – gall person hŷn fod yn destun cam-drin pobl hŷn, gallai hyn gynnwys camdriniaeth ariannol, emosiynol, seicolegol, rhywiol, corfforol neu esgeulustod
* Trais a chamdriniaeth glasoed i riant (APVA) – Ar hyn o bryd does dim diffiniad o drais a chamdriniaeth glasoed i riant. Fodd bynnag, mae’n cael ei gydnabod yn gynyddol fel ffurf ar drais a chamdriniaeth.

Mae’n bwysig ystyried problemau mudo fel rhan o orfodaeth a rheolaeth. Mae canllawiau’r Swyddfa Gartref yn datgan:

*Y gallai’r rhai hynny sy’n amodol ar reolaeth fewnfudo wynebu rhwystrau ychwanegol wrth geisio dianc rhag camdriniaeth ddomestig. Gallai'r amgylchiadau hyn eu gwneud yn fwy cyndyn i ddod ymlaen a riportio'r cam-drin. Gallai amgylchiadau fel hyn hefyd gael eu hecsbloetio gan y sawl sy’n cyflawni’r drosedd i gael mwy o reolaeth dros y dioddefwyr, er enghraifft, drwy fygwth roi gwybod i’r awdurdodau mewnfudo neu i roi’r gorau i’w cynorthwyo i aros* (tudalen 7).

Mae pobl sy’n cael eu dal mewn caethwasiaeth fodern yn aml wedi’u hynysu yn seicolegol a/neu’n gorfforol. Gall hyn ddigwydd drwy symud dogfennau, ategolion a bygythiadau. Mae diffyg ymwybyddiaeth o ddiwylliant a chefndir y dioddefwr yn golygu y gallai fod yn anodd nodi dangosyddion yr ecsbloetio. Yn aml mae dioddefwyr yn fwy agored i niwed oherwydd eu hiechyd, eu bod yn brin o adnoddau neu ddibynyddion. Yn aml, mae dioddefwyr yn ofni awdurdodau. Gall hefyd fod yn anodd gwahaniaethu rhwng y sawl sy’n dioddef a’r sawl sy’n cyflawni’r drosedd oherwydd gallai’r sawl sy’n cyflawni’r drosedd fod wedi bod yn ddioddefwyr eu hunain (Y Swyddfa Gartref, 2016).

Gall y daflen hon weithredu fel canllaw i chi yn eich ymarfer.